Minister bekommerd oor geweld en slaagsyfers by universiteite | Maroela Media
Minister bekommerd oor geweld en slaagsyfers by universiteite
Blade Nzimande, minister van hoër onderwys, het sy kommer uitgespreek oor die hoë druipsyfers en gewelddadige optogte by die land se universiteite.
Nzimande het tydens die tweede beraad oor transformasie in die hoëronderwys-sektor in Durban gesê daar is al baie bereik by die land se universiteite sedert 1994, maar daar is nog baie om te doen.
Hy het gesê hoewel dit enige student se reg is om te betoog, laat dié reg studente egter nie toe om universiteitseiendom te vernietig nie. "Ek kry die gevoel dat die gehalte van [studente se] ontledingsvermoë nie gelykstaande is aan dié van die post-1976-studente nie. Kom ons hou asseblief op met die vernietiging van eiendom. Vernietiging van universiteitseiendom is nie in die gees van 'n Afrikaan nie. Vir hoe lank gaan hierdie sepie aangaan?" het hy gevra.
Nzimande het gesê daar kom altyd aan die begin van die jaar en tydens studenteraadsverkiesings optogte voor by die land se universiteite. Hy het gesê studente betoog dikwels voor hulle hul griewe aan die universiteit se bestuur oordra. "Ja, ons is gefrustreerd, veral oor die vernieting. Dit blyk erger te word. Ons is ernstig bekommerd daaroor," het Nzimande tydens 'n mediakonferensie ná afloop van die beraad gesê.
Nzimande het ook bekend gemaak dat sowat 55% van studente by universiteite nooit gradueer nie, terwyl 40% van studente wat finansiering ontvang van die nasionale studentefinansieringshulpskema nie hul eerste jaar op universiteit slaag nie.
Nzimande het verder sy kommer uitgespreek oor Afrikaanse universiteite wat volgens hom swart studente uitsluit deur middel van taal. Hy meen dié universiteite moet dubbelmedium wees en Engels op dieselfde vlak as Afrikaans aanbied.
Maar Blade, die ANC het hulle dan geleer om só te betoog! Afbreek, plunder en steel is die ANC se beste kenmerk. Hoe dan nou?
Skilpad en slang langs 'n vol rivier. "Vat my oor op jou rug asseblief?" vra die slang. "Nee", sê die skilpad, "halfpad oor gaan jy my pik dan versuip ons altwee." "Ek sal dit mos nooit doen nie?", sê die slang, "Waarom sal ek ons altwee wil laat versuip?" Skilpad gee toe, en slang seil teen sy rug op. Halfpad deur die rivier pik die slang die skilpad. "Waarom doen jy dit?" vra die Skilpad. "Nou gaan ons altwee versuip." "EK KAN DIT NIE HELP NIE", antwoord slang, "DIS IN MY NATUUR!!!"
Wat jy saai sal jy maai…
Dis reg! Verengels alle Afrikaanse skole en universiteite… dan bly daar niks oor van ons hele opvoedkundige stelsel nie! Die nuwe bedeling redenasie is skynbaar "ons wil alles hê waarvan julle 'n sukses maak, maar julle moet bly betaal daarvoor en dan kan ons dit afbreek en julle moet dit weer opbou."
En nou hoekom wil jy in 'n Afrikaanse Universiteit inneek as jy nie Afrikaans kan praat nie? Daar is meer as genoeg Engelse Universiteite!